钦定古今图书集成/理学汇编/文学典/第111卷 > 李至清
## 钦定古今图书集成/理学汇编/文学典/第111卷 > 李至清

按《列朝诗集》，至清，字超无，江阴人。少负轶才，跅弛自
放。年十二，负笈游四方，友其名人魁士，遇里中儿辄
嫚骂，或向人作驴鸣曰：“聊以代应对耳。”里人噪而逐
之。年二十，来依余，结隐破山，居三年别去，薙发于尧
峰。余以姚少师姊语规之。未几，果蓄发韎韐从戎，复
弃去，薄游江外，谒义仍于玉茗堂。髡发鬖鬖然，时时
醉眠伎馆。义仍作诗讽之，所谓“倒城太平桥”者，皆临
川构栏地也。江上富人与超无有连，超无醉后唾骂
富人若圈牢中养物，多藏阿堵，为大盗积耳。富人被
盗，疑超无蓄健儿为之。县令遣尉搜超无箧衍，书尺
狼籍，所与往还，皆一时胜流。令指其冠叹曰：“此物戴
吾头不久矣。”锻炼具狱，坐超无为盗谋曲杀之以自
解。超无在狱中，飞书赋诗，唾骂县令富人，蜚语间入，
令益恨且惧，令狱吏扑杀之。李生恃才横死，身填牢
户，要为临川通人所共叹息。录临川赠诗，遂牵连及
之，无使其无闻也。超无有《问世集》，临川为序，载《玉茗
堂集》中。